आखिर महेंद्र कर्मा पर माओवादियों का यह कोई पहला हमला नहीं था। छह महीने पहले ही माओवादियों ने उनकी कार को विस्फोट से उ़ड़ाने की कोशिश की थी। उससे पहले भी उनकी जान लेने के लिए तीन हमले किए जा चुके थे। माओवादियों से निपटने के लिए आदिवासी समाज को उनके खिलाफ खड़ा करने में कर्मा ने दिन-रात एक किए थे। गोंड आदिवासियों की भाषा में सलवा-जुडूम का मतलब है शांति मार्च। आतंकवाद को जवाब देने का यह तरीका सिद्धांततः ठीक था, लेकिन उसे ले कर लोगों के अलग-अलग विचार भी थे। जिस छत्तीसगढ़ के दो लाख वर्ग किलोमीटर क्षेत्र की देखभाल करने के लिए महज पच्चीस हजार पुलिसकर्मी उपलब्ध हों, वहां अगर अपने को आतंकवादियों के साये से बचाने के लिए आदिवासी-समाज सलवा-जुडूम से न जुड़ता तो और क्या करता? अगर माओवादियों का सामना करने के लिए केंद्रीय सुरक्षा बलों के करीब बारह हजार जवान अलग से तैनात नहीं किए जाते तो मालूम नहीं हालात क्या होते?